Medicii români, recunoscuți în străinătate. Dețin cele mai înalte poziții
- Iulia Moraru
- 21 mai 2024, 09:25
Un număr tot mai mare de medici aleg să părăsească România și să se stabilească în străinătate, unde recunoașterea meritelor lor este la cote înalte. Un exemplu în acest sens este Anca Ducuță, care a fost numită în funcția de șefă a Secției de Gastroenterologie la Clinica Werra-Meißner din Eschwege.
Aceasta și-a urmat studiile medicale în România, iar după perioada de rezidențiat, s-a stabilit în Germania, unde și-a obținut calificările de medic specialist în Medicină Internă și Gastroenterologie.
În plus, a obținut și certificări suplimentare în domenii precum Medicina Intensivă Internă, Medicina Paliativă și Medicina de Urgență.
Medici români, apreciați pentru munca lor în străinătate
„Poziția din Eschwege mă atrage în special datorită faptului că este o secție dedicată exclusiv Gastroenterologiei.
Această specializare este una dragă mie – și din cauza numeroaselor posibilități pe care endoscopia modernă ni le oferă astăzi”, a declarat Anca Ducuță, în vârstă de 40 de ani.
În Eschwege, Anca Ducuță preia acum conducerea unei echipe bine structurate, alcătuită din trei medici șefi și un medic șef adjunct, alături de numeroși rezidenți și studenți la medicină din Göttingen și Hamburg.
De asemenea, va colabora cu echipa de îngrijire și personalul din departamentul de endoscopie.
Aceasta spune că are o părere foarte bună despre echipa de medici cu care va lucra.
Medicul român vrea să înființeze o clinică specializată în boli cronice ale intestinului
Medicul român a mai precizat că pe viitor vrea să înființeze o clinică specializată în boli cronice ale intestinului, iar acum își dorește o mai bună integrare între îngrijirea spitalicească și cea ambulatorie.
„Astăzi, cu ajutorul procedurilor endoscopice, putem nu doar diagnostica, ci și trata multe afecțiuni în beneficiul pacientului, fără intervenții chirurgicale complicate”, a mai declarat Anca Ducuță, potrivit hna.de.
Anca Ducuță își propune să devină, în viitor, principalul punct de contact pentru personalul, pacienții și ceilalți medici, în ceea ce privește toate întrebările și preocupările legate de domeniul Gastroenterologiei.